b'\n_START_ARTICLE_\nCarl Douglas\n_START_PARAGRAPH_\nCarl Douglas (s. 10. toukokuuta 1942) on jamaikalaissyntyinen laulaja, joka tunnetaan erityisesti vuoden 1974 hittikappaleestaan \xe2\x80\x9dKung Fu Fighting\xe2\x80\x9d. Aikakauden kungfu-elokuvien ja -televisiosarjojen innoittama kappale nousi monissa maissa musiikkilistojen k\xc3\xa4rkeen, ja sit\xc3\xa4 myytiin maailmanlaajuisesti yli yhdeks\xc3\xa4n miljoonaa kappaletta._NEWLINE_Jamaikalla syntynyt Douglas vietti osan lapsuudestaan Kaliforniassa ja opiskeli \xc3\xa4\xc3\xa4nisuunnittelua Englannissa. H\xc3\xa4nen siell\xc3\xa4 perustamansa yhtye nimelt\xc3\xa4 Big Stampede julkaisi 1960-luvun puoliv\xc3\xa4liss\xc3\xa4 pari single\xc3\xa4. Asuttuaan v\xc3\xa4lill\xc3\xa4 jonkin aikaa Espanjassa Douglas palasi Englantiin ja p\xc3\xa4\xc3\xa4tyi studiolaulajaksi Pye Recordsille. Vuonna 1972 h\xc3\xa4n tutustui tuottaja Bidduun elokuvan Shannon \xe2\x88\x92 armoton agentti musiikin \xc3\xa4\xc3\xa4nityksiss\xc3\xa4, ja kun he olivat kaksi vuotta my\xc3\xb6hemmin \xc3\xa4\xc3\xa4nitt\xc3\xa4m\xc3\xa4ss\xc3\xa4 er\xc3\xa4st\xc3\xa4 kappaletta, he p\xc3\xa4\xc3\xa4tyiv\xc3\xa4t nauhoittamaan b-puolta varten Douglasin aiemmin tekem\xc3\xa4n sanoituksen perusteella pikaisesti kokoon kyh\xc3\xa4tyn \xe2\x80\x9dKung Fu Fightingin\xe2\x80\x9d. Levy-yhti\xc3\xb6n kehotuksesta se vaihdettiin a-puoleksi._NEWLINE_Kun \xe2\x80\x9dKung Fu Fightingista\xe2\x80\x9d tuli hitti, levy-yhti\xc3\xb6 tuotti pikaisesti markkinoille albumin Kung Fu Fighting and Other Great Love Songs. Douglasin my\xc3\xb6hemm\xc3\xa4t singlet, kuten  \xe2\x80\x9dDance the Kung Fu\xe2\x80\x9d ja \xe2\x80\x9dRun Back\xe2\x80\x9d, eiv\xc3\xa4t en\xc3\xa4\xc3\xa4 saaneet ensihitti\xc3\xa4 vastaavaa suosiota. H\xc3\xa4n julkaisi viel\xc3\xa4 albumit Love, Peace and Happiness (1979) ja Keep Pleasing Me (1983). Sittemmin Douglas muutti Saksan Hampuriin ja perusti elokuva- ja mainosmusiikkiin keskittyneen tuotantoyhti\xc3\xb6n.'